ฟาโรห์เนเฟอร์โฮเตปที่ 3

**เซเคมเร สอังค์ทาวี เนเฟอร์โฮเทปที่ 3 อีเคอร์โนเฟรต** เป็นฟาโรห์พระองค์ที่สามหรือสี่จากราชวงศ์ที่สิบหกที่มีศูนย์กลางการปกครองอยู่ที่ธีบส์ พระองค์ทรงครองราชย์ต่อจากฟาโรห์โซเบคโฮเทปที่ 8 ตามความเห็นของคิม ไรโฮลต์ และดาร์เรล เบเกอร์ ซึ่งนักไอยคุปต์วิทยา มีการบันทึกว่าพระองค์ทรงครองราชย์เป็นระยะเวลา 1 ปี ในบันทึกพระนามแห่งตูริน และปรากฏหลักฐานสำคัญที่กล่าวถึงพระองค์บนจารึกหินเพียงชิ้นเดียวที่พบที่ธีบส์ อย่างไรก็ตาม ในการศึกษาที่เก่ากว่านั้น เยือร์เกิน ฟอน เบ็คเคอราท ได้กำหนดให้รัชสมัยของฟาโรห์เนเฟอร์โฮเทปที่ 3 อยู่ในช่วงปลายราชวงศ์ที่สิบสาม

## หลักฐานทางโบราณคดี

### จารึกหิน ไคโร เจอี 59635
ฟาโรห์เนเฟอร์โฮเทปที่ 3 ทรงเรียกเมืองธีบส์ว่า *"นครของข้า"* อยู่หลายครั้ง และทรงสดุดีพระองค์เองว่า *"พระองค์ผู้ทรงนำทางแห่งนครธีบส์ ผู้ทรงมีชัย"* บนจารึกหินที่อยู่ในสภาพที่ชำรุดมาก (ไคโร เจอี 59635 [ซีจี 20799]) 

คิม ไรโฮลต์ได้อธิบายไว้ว่าการเน้นย้ำถึงเมืองธีบส์เช่นนี้ แสดงให้เห็นว่าฟาโรห์เนเฟอร์โฮเทปที่ 3 ทรงครองราชย์เฉพาะในเขตธีบส์เท่านั้น นอกจากนี้ ดาร์เรล เบเกอร์ยังชี้ให้เห็นว่า ไม่ปรากฏหลักฐานร่วมสมัยของฟาโรห์จากสมัยราชวงศ์ที่สิบหก (ยกเว้นฟาโรห์เบบิอังค์และฟาโรห์เนบอิรีเราที่ 1) นอกพื้นที่หุบเขาแม่น้ำไนล์ช่วงยาวราว 200 กิโลเมตร ซึ่งครอบคลุมธีบส์ ตั้งแต่เมืองฮูในทางเหนือถึงเมืองอิดฟูในทางใต้

ข้อสันนิษฐานที่ว่าฟาโรห์เนเฟอร์โฮเทปที่ 3 ทรงปกครองเพียงเขตธีบส์ ยังได้รับการสนับสนุนจากจารึกหินของผู้สืบราชบัลลังก์ คือ ฟาโรห์เซอังค์เอนเร เมนทูโฮเทปอิ ซึ่งมีข้อความว่า *"ข้าคือกษัตริย์ภายในนครธีบส์ นี่คือนครของข้า"*

### หลักฐานที่ไม่ร่วมสมัย

#### บันทึกพระนามแห่งตูริน
บันทึกพระนามแห่งตูรินบรรทัด 11:3 ได้บันทึกไว้ว่า *"กษัตริย์แห่งสองแผ่นดิน เซเคมเร ส... 1 ปี ..."* ซึ่งโดยทั่วไปตีความว่าเป็นฟาโรห์เซเคมเร สอังค์ทาวี เนเฟอร์โฮเทปที่ 3 ในบันทึกพระนามดังกล่าว พระนามของพระองค์ถูกได้การบันทึกโดยอยู่ก่อนหน้าบรรทัด 11:2 พระนาม **เซเคมเร [...]** 16 ปี และตามด้วยบรรทัด 11:4 พระนาม **เซ...เอน...เร** 1 ปี

## รัชสมัย
ฟาโรห์เนเฟอร์โฮเทปที่ 3 ทรงเน้นบทบาทของพระองค์ในฐานะผู้ทรงจัดหาอาหารแก่ราษฎรบนจารึกหินที่ธีบส์ โดยมีข้อความว่า *"ผู้ทรงหล่อเลี้ยงเมืองของตน ทรงช่วยให้พ้นจากความอดอยาก"* ประกอบกับพระนามครองราชย์ของพระองค์ที่ว่า "เซเคมเร สอังค์ทาวี" ซึ่งหมายถึง *"ฤทธิ์อำนาจแห่งสุริยเทพ[[รา (เทพ)|รา]] ผู้ทรงหล่อเลี้ยงแห่งสองแผ่นดิน"* พระนามของพระองค์จึงเป็นหลักฐานสำคัญว่าอียิปต์บนอาจจะประสบภาวะทุพภิกขภัยในช่วงปลายราชวงศ์ที่สิบหก ส่วนฟาโรห์อีกพระองค์หนึงที่ทรงครองราชย์ในช่วงระยะเวลาเดียวกัน คือ ฟาโรห์เซนอุสเรตที่ 4 ก็ทรงใช้พระนามในลักษณะใกล้เคียงกัน

ฟาโรห์เนเฟอร์โฮเทปที่ 3 ทรงเข้าไปพัวพันกับสงครามป้องกันตนเองกับราชวงศ์ที่สิบห้าของชาวฮิกซอส ซึ่งในที่สุดราชวงศ์ที่สิบห้าก็ได้โค่นล้มอาณาจักรของราชวงศ์ที่สิบหกลง พระองค์ทรงสดุดีพระองค์เองบนจารึกหินว่า *"ผู้ทรงยกนครของพระองค์ขึ้น หลังจากจมลงเพราะการต่อสู้กับชนต่างชาติ"* จารึกหินดังกล่าวยังเชื่อกันว่ามีการกล่าวถึงมงกุฎเคเพรชเป็นครั้งแรก โดยกล่าวถึงพระองค์ว่า “ทรงประดับด้วยเคเพรช องค์อวตารอันมีชีวิตแห่งสุริยเทพเร ผู้ทรงเป็นเจ้าแห่งความเกรงขาม” แม้จะยังไม่ทราบเหตุผลที่แน่ชัด แต่บนจารึกหินนั้น ฟาโรห์เนเฟอร์โฮเทปที่ 3 ยังทรงได้รับการขานสร้อยพระนามว่า *"อีเคอร์โนเฟรต"* และสร้อยพระนามดังกล่าวยังได้รับการจารึกไว้ภายในกรอบพระนาม (คาร์ทูช) อีกด้วย

ภายหลังจากการครองราชย์ในระยะเวลาสั้น ๆ ของพระองค์ ฟาโรห์เซอังค์เอนเร เมนทูโฮเทปอิ ทรงครองราชย์ต่อจากพระองค์ในระยะเวลาสั้น ๆ เช่นกัน

## อ้างอิง

หมวดหมู่:ฟาโรห์ยุคราชวงศ์ที่สิบหก